**Jón Pétursson (f. 23.6.1930 – d. 19.03.2022)**

A person in a suit

Description automatically generated with medium confidence

Síðasti stofnfélagi Rótaryklúbbs Héraðsbúa og heiðursfélagi okkar er fallinn frá. Blessuð sé minning þessa dugandi og virka félaga í rótarystarfi á Íslandi og forystu alla tíð hjá Héraðsbúum. Jón stundaði mjög heimsóknir í aðra klúbba á ferðum sínum víða um land og sér í lagi á höfuðborgarsvæðinu þegar þau hjónin höfðu tekið sér þar vetrarbólfestu síðustu áratugina að afloknum farsælum starfsferli.

Jón starfaði í Rótarý hreyfingunni meðan heilsa og kraftar leyfðu. Gegndi þar flestum embættum, var forseti tvívegis 1969-1970 og 1994-1995. Jón var og í umdæmisráði Rótary á Íslandi 1995– 2001 og umdæmisstjóri 1996–1997. Jón hlaut Poul Harries orðu Rotary International 1997. Fulltrúi íslensku Rótarý hreyfingarinnar á Löggjafarþingi Rotary International í Chicago í mars 2000. Jón var heiðursfélagi Rkl. Héraðsbúa frá 30. júní 2009 til dauðadags.

Jón Pétursson var fæddur á Egilsstöðum. Foreldrar hans bændur þar Pétur Jónsson, f. 1904, d. 1991 og Elín Stephensen, f. 1904, d. 1994. Jón fékk hefðbundna farskólagöngu á heimaslóð. Að aflokinni dvöl í Alþýðuskólanum á Eiðum og Menntaskólanum á Akureyri til 1950 lá leiðin til Norges veterinær- høgskole (NVH) í Ósló þar sem hann lauk prófi í dýralækningum 1957. Á starfsferlinum lagði hann einnig stund á framhaldsnám í Noregi, Danmörk og Bretlandi.

Jón hóf starfsferil sem aðstoðardýralæknir á Selfossi í sumarfríum 1955–1957 og var einnig aðstoðardýralæknir í Borgarnesi 1957. Jón tók svo við starfi héraðsdýralæknis í Austurlandsumdæmi og gegndi því frá 1. mars 1958 til 30. júní 2000. Framan af náði umdæmið frá Gunnólfsvíkurfjalli að Skeiðará og gegndi Jón því þá einn og fylgdu starfinu alla tíð mikil ferðalög innan umdæmisins. Jón gegndi jafnframt embætti heilbrigðisfulltrúi á Fljótsdalshéraði og Borgarfirði eystra 1981–1989. Á eftirlaunum sinnti Jón afleysingum á Blönduósi, Búðardal og Hólmavík fram til 2004.

Jón var alla tíð virkur í félagsmálum. Sat í Áfengisvarnarnefnd Egilsstaðakauptúns 1958–1967. Formaður Dýralæknafélags Íslands (DÍ) 1975–1979. Sat í nefnd skipaðri til athugunar á nýtingu verðmæta úr sláturúrgangi 1977–1978. Sat í lyfjaverðlagsnefnd þegar fjallað var um verðlagningu dýralyfja 1979–2001. Sat í Sauðfjársjúkdóma- nefnd 1981–1999. Sat í nefnd skipaðri af menntamálaráðuneytinu til að endurskoða lög um friðun hrein- dýra og eftirlit með þeim 1985–1986. Formaður heilbrigðisnefndar Fljótsdalshéraðs og Borgarfjarðar eystra 1990–1994. Sat í siðanefnd DÍ 1995– 2001.

Eiginkona Jóns er Hulda Pálína Matthíasdóttir, f. 4. nóv. 1930. Börn þeirra eru Ólafur, f. 14. febr. 1957, dýralæknir og framkvæmdastjóri á Akureyri, Guðrún, f. 9. mars 1958, cand.polit., lektor í Osló, Noreg og Elín Hrund, f. 15. júní 1964, leikskólakennari í Reykjavík d. 24. apríl 2018.

Við kveðjum góðan rótarýfélaga með virðingu, þökk fyrir góð kynni og gefandi samveru. Við færum Huldu, börnum þeirra og barnabörnum okkar innilegustu samúðarkveðjur.  Minning Jóns Péturssonar mun lifa meðal rótaryfélaga sem annarra.

Sveinn Jónsson

Forseti Rótarýklúbbs Héraðsbúa 2021-2022